b'\n_START_ARTICLE_\nBergprekenen\n_START_PARAGRAPH_\nBergprekenen, ogs\xc3\xa5 kalt Jesu bergpreken, er en av de mest kjente tekstene i Det nye testamente i den kristne Bibelen, hvor Jesus fra Nasaret angivelig gjennom en tale eller preken gir etisk undervisning til sine tolv disipler om Guds rike og hva det betyr \xc3\xa5 v\xc3\xa6re disippel. Jesus\' store tale st\xc3\xa5r gjengitt i kapitlene 5-7 i Evangeliet etter Matteus. Parallellen i Lukasevangeliet kalles Sletteprekenen.\n_START_SECTION_\nInnhold, betydning og innflytelse\n_START_PARAGRAPH_\nSaligprisningene, lignelsen om lys og salt, b\xc3\xb8nnen V\xc3\xa5r far (\xc2\xabFader v\xc3\xa5r\xc2\xbb), Den gyldne regel (\xc2\xabnestekj\xc3\xa6rlighetsbudet\xc2\xbb), og lignelsen om huset bygd p\xc3\xa5 fjell, inng\xc3\xa5r alle i Bergprekenen. Talen innledes med de ni \xc2\xabsaligprisningene\xc2\xbb der Jesus priser de gruppene salige som mangler forutsetninger for \xc3\xa5 lykkes i denne verdenen. _NEWLINE_Bergprekenen er en viktig referanse i kristendommen og vestlig kultur, fordi den oppsummerer mye av Jesu l\xc3\xa6re. I tillegg har flere dagligdagse uttrykk som \xc2\xabulv i f\xc3\xa5rekl\xc3\xa6r\xc2\xbb og \xc2\xabperler for svin\xc2\xbb sin opprinnelse i Bergprekenen. Den er s\xc3\xa5ledes ogs\xc3\xa5 en viktig spr\xc3\xa5klig referanse.\n_START_SECTION_\nGeografi\n_START_PARAGRAPH_\nJesus gikk "opp i fjellet", som ikke henviser til et spesielt fjell, men i f\xc3\xb8lge tradisjonen er det Eremos, like utenfor Kapernaum, som n\xc3\xa5 kalles Saligprisningsfjellet. Andre hevder at Karn Hattin, et fjell lengre syd passer bedre med beskrivelsen i Bibelen.'